

RĪGAS BĒRNU UN JAUNIEŠU CENTRS „ALTONA”

Altonavas iela 6, Rīga, LV-1004, tālrunis 67612354, e-pasts pbjcaltona@riga.lv

# IEKŠĒJIE NOTEIKUMI

Rīgā

|  |  |
| --- | --- |
| 2024.gada 2.septembrī | Nr.BJCAL-24-2-nts |

|  |
| --- |
| **Noteikumi par audzēkņu uzņemšanu, atskaitīšanu, interešu izglītības grupu komplektēšanu un apstiprināšanu Rīgas bērnu un jauniešu centrā “Altona”** |

Izdoti saskaņā ar Valsts pārvaldes iekārtas likuma 72.panta pirmās daļas

1.punktu un trešo daļu

un 73.panta pirmās daļas 4.punktu

**I. Vispārīgais jautājums**

1. Šie iekšējie noteikumi (turpmāk – Noteikumi) nosaka kārtību, kādā Rīgas valstspilsētas pašvaldības Izglītības, kultūras un sporta departamenta (turpmāk – Departaments) padotībā esošajā interešu izglītības iestādē - Rīgas bērnu un jauniešu centrā “Altona”(turpmāk – Iestāde) tiek uzņemti un atskaitīti audzēkņi, komplektēts un apstiprināts interešu izglītības grupu (turpmāk – Grupas) sastāvs.

**II. Audzēkņu uzņemšana, Grupu komplektēšana un to sastāva apstiprināšana**

1. Jaunu audzēkņu uzņemšana un Grupu komplektēšana notiek atbilstoši Departamenta komisijas lēmumam par finansējuma piešķiršanu interešu izglītības programmu (turpmāk – Programmas) īstenošanai attiecīgajam mācību gadam, Iestādes direktora apstiprinātām Programmām, kā arī Valsts izglītības informācijas sistēmā (turpmāk – VIIS) ievadītajai informācijai par Programmām un Grupām.
2. No augusta pēdējās nedēļas līdz septembra vidum visi interesenti aizpilda pieteikuma veidlapu, kura ir elektroniski pieejama mājas lapā [www.altona.riga.lv](http://www.altona.riga.lv), norādot interesējošo pulciņu un savu konktaktinformāciju.
3. Jaunu audzēkņu uzņemšana un Grupu komplektēšana notiek katru gadu no 1.septembra līdz 30.septembrim, pamatojoties uz audzēkņa vecāku vai personas, kas realizē izglītojamā aizgādību (turpmāk – Vecāki), vai audzēkņa, kurš sasniedzis 18 gadu vecumu, iesniegumu.
4. Iestādē ir divu veidu iesnieguma veidlapas uzņemšanai interešu izglītības programmās:
   1. Programmās ar noteiktu līdzfinansējuma apmēru ir “Iesniegums par interešu izglītības programmas apguvi ar līdzfinansējuma maksu” (1.pielikums);
   2. Programmās, kurās nav noteikts vecāku līdzfinansējuma apmērs – “Iesniegums” (2.pielikums).
5. Iesniegums tiek nosūtīts vecākiem elektroniski uz Vecāka pieteikumā norādīto e-pasta adresi vai arī to var saņemt Iestādē klātienē, iepriekš vienojoties ar attiecīgās interešu izglītības programmas skolotāju.
6. Ja audzēknis vēlas turpināt apmeklēt pulciņu, kurš īsteno daudzgadīgu interešu izglītības programmu, Vecāki apstiprina audzēkņa dalību programmā elektroniski aizpildot un iesniedzot pieteikuma iesniegumu. Ja audzēknis turpina apmeklēt pulciņu, interešu izglītības skolotājs veic attiecīgu ierakstu audzēkņa iepriekšējā mācību gada iesniegumā.
7. Skolotājs iesniedz grupu sarakstus direktora vietniekam izglītības jomā līdz 15.septembrim.
8. Audzēknis, ja viņam ir izveidojies parāds par iepriekšējo periodu, netiek uzņemts Iestādes interešu izglītības programmā līdz līdzfinansējuma maksas parāda samaksai.

1. Ja Grupās ir brīvas vietas, audzēkņu uzņemšana notiek visu mācību gadu. Mācību gads Iestādē sākas katra kalendārā gada 1.septembrī un beidzas nākamā gada 31.augustā.
2. Iestāde komplektē jaunas Grupas vai papildina iepriekšējā mācību gadā izveidotās Grupas, ņemot vērā audzēkņu vecumu, viņu iemaņas un prasmes, kā arī Programmas specifiku.
3. Iestādes direktors izdod rīkojumu (rīkojumus) par jaunu audzēkņu uzņemšanu attiecīgajā Programmā un/ vai Grupā un viņu piederību Iestādei:
   1. ar kārtējā mēneša 1.datumu, pamatojoties uz Iesniegumiem, kas Iestādē reģistrēti līdz kārtējā mēneša 15.datumam;
   2. ar nākamā mēneša 1.datumu, pamatojoties uz Iesniegumiem, kas Iestādē reģistrēti pēc kārtējā mēneša 15.datuma.
4. Iestādes rīkojums (rīkojumi) par Grupu sastāva apstiprināšanu tiek izdots līdz katra kalendārā gada 15.oktobrim, ietverot šādu informāciju par Grupu:
   1. Programmas un Grupas nosaukums;
   2. Grupas pedagoga vārds, uzvārds;
   3. Audzēkņu vārds, uzvārds;
   4. Audzēkņu piederības datums Grupai.
5. Ar interešu izglītības programmas grupu iekļauto audzēkņu sarakstiem Vecāki var iepazīties pie interešu izglītības programmas skolotāja.
6. Audzēknim tiek saglabāta vieta interešu izglītības programmā, ja saņemts iesniegums par objektīviem prombūtnes iemesliem.
7. Iestādes direktors, ņemot vērā izmaiņas audzēkņu sastāvā (uzņemšanu un atskaitīšanu), aktualizē rīkojumu (rīkojumus) par Grupu sastāva apstiprināšanu ne retāk kā vienu reizi mācību gada semestrī.
8. Iestādes direktors nodrošina informācijas ievadīšanu VIIS atbilstoši normatīvajos aktos noteiktajai kārtībai un saskaņā ar šo Noteikumu 10. un 11.punktā noteikto.

**III. Audzēkņu atskaitīšana**

1. Audzēkni atskaita no Programmas un/ vai Iestādes šādos gadījumos:
   1. pamatojoties uz Vecāku, vai audzēkņa, kurš sasniedzis 18 gadu vecumu, iesniegumu par atskaitīšanu;
   2. pamatojoties uz Grupas pedagoga iesniegumu vai Iestādē sastādīto aktu par audzēkņa nepamatoti kavētām nodarbībām, vai Iestādes iekšējās kārtības noteikumu pārkāpumiem;
   3. pamatojoties uz Grupas pedagoga iesniegumu, audzēknim pabeidzot Programmu;
   4. ja vairāk kā trīs mēnešus nav veikta līdzfinansējuma maksa par Programmas apguvi;
   5. citu iemeslu dēļ.
2. Iestādes direktors izdod rīkojumu par audzēkņa atskaitīšanu no Programmas attiecīgās Grupas un/vai Iestādes saskaņā ar šo Noteikumu 18.punktā noteikto un nodrošina attiecīgās informācijas ievadīšanu VIIS atbilstoši normatīvajos aktos noteiktajai kārtībai.

**IV. Noslēguma jautājumi**

1. Šie noteikumi stājas spēkā ar 2024.gada 2.septembri.
2. Atzīt par spēku zaudējušiem 2023.gada 1.augusta Iestādes iekšējos noteikumus Nr.BJCP-23-2-nts “Noteikumi par audzēkņu uzņemšanu, atskaitīšanu, interešu izglītības grupu komplektēšanu un apstiprināšanu Pārdaugavas bērnu un jauniešu centrā “Altona””.

|  |  |
| --- | --- |
| Direktore | M.Bernande |

Malcāne 67404160